На основу члана 23. став 1. Статута Музеја Југославије, Београд и Одлуке Управног одбора Музеја Југославије, 01број203-8/17од 03.07.2017. године, Управни одбор Музеја Југославије објављује

**ЈАВНИ КОНКУРС**

**ЗА ИЗБОР ДИРЕКТОРА**

**МУЗЕЈА ЈУГОСЛАВИЈЕ, БЕОГРАД**

На конкурс за директора Музеја Југославије, Београд може се јавити кандидат који испуњава следеће услове:

1. висока стручна спрема (одговарајуће високо образовање на студијама другог степена – дипломске академске студије-мастер; специјалистичке струковне студије или специјалистичке академске студије или високо образовање на основним студијама у трајању од најмање четири године);
2. да има најмање пет година радног искуства у струци;
3. стечено музејско звање кустоса;
4. знање једног светског језика;
5. да се против кандидата не води истрага и да није подигнута оптужница за кривична дела за која се гони по службеној дужности, као и да није осуђиван за кривична дела која га чине недостојним за обављање дужности директора;
6. држављанство Републике Србије.

Кандидат је обавезан да уз пријаву поднесе следеће доказе:

1. предлог програма рада и развоја Музеја за период од четири године;
2. диплому или уверење о стеченој стручној спреми;
3. радну књижицу, односно други доказ о радном искуству (уговори, потврде и др.), из којих се може утврдити на којим пословима и с којом стручном спремом је стечено радно искуство;
4. доказ о положеном стручном испиту за музејску делатност и стицању музејског звања;
5. доказ о знању светског језика (диплома факултета, потврда о положеном испиту на студијама или уверење – потврда референтне акредитоване установе);
6. биографију која садржи податке о досадашњем раду и оствареним резултатима;
7. уверење, не старије од шест месеци, да се против кандидата не води истрага и да против њега није подигнута оптужницаза кривична дела за која се гони по службеној дужности;
8. уверење да кандидат није правноснажно осуђиван;
9. уверење о држављанству Републике Србије (не старије од шест месеци);
10. извод из матичне књиге рођених;
11. фотокопију личне карте.

Документа за конкурс се достављају у оригиналу или овереним копијама.

Управни одбор ће обавити разговоре са кандидатима и у року од 30 дана од дана завршетка јавног конкурса, доставити Министарству културе и информисања РепубликеСрбије записник о обављеним разговорима и образложени предлог листе кандидата, по азбучном реду, са мишљењем о стручним и организационим способностима сваког кандидата.

Неблаговремене, недопуштене, неразумљиве или непотпуне пријаве и пријаве уз које нису приложени сви потребни докази, Управни одбор одбацује закључком против кога се може изјавити жалба министарству надлежном за културу, у року од три дана од дана достављања закључка.

Директора Музеја Југославије именује Влада Републике Србије на период од четири године, на основу предлога Министарства културе и информисања.

Пријаве са доказима о испуњавању услова са назнаком „За конкурс“ се достављају на адресу: Музеј Југославије, Београд, Михаила Мике Јанковића број 6, 11040 Београд, поштом или лично, сваког радног дана од 9-15,00 часова, у року од 15 дана од дана објављивања јавног конкурса.

Сва обавештења о јавном конкурсу даје: Лидија Котур, број телефона +381 11 3671-485, lidija.kotur@mij.rs.

Јавни конкурс за избор директора објављује се у дневном листу „ПОЛИТИКА“ који се дистрибуира на целој територији Републике Србије, на званичној интернет страни Националне службе за запошљавање и Музеја Југославије.